Prevozne storitve, opravljene za tujega zavezanca

Pojasnilo DURS, št. 4230-469/2010, 26. 1. 2011 

Prejeli smo vprašanje glede obračunavanja DDV od prevoznih storitev, povezanih s tranzitom blaga. Davčni zavezanec bo organiziral prevoz za naročnika iz tretjih držav (Singapur) iz Hrvaške do carinskega skladišča v Antwerpnu, od koder bo blago odposlano v Singapur. Blago ne bo sproščeno v prost promet v Evropski uniji, zato davčni zavezanec meni, da je prevozna storitev oproščena plačila DDV. 

Ali lahko izvajalec prevoza uveljavlja oprostitev plačila DDV in katera dokazila potrebuje? 

Slovenski davčni zavezanec, ki opravi prevoz blaga na relaciji iz mesta na Hrvaškem do Antverpna za davčnega zavezanca s sedežem v Singapurju, od prevozne storitve ne obračuna DDV, saj je kraj obdavčitve v kraju, kjer ima sedež prejemnik storitve.

Za storitve prevoza blaga, ki jih prejme davčni zavezanec, se kraj obdavčitve storitev določi v skladu s splošnim pravilom iz prvega odstavka 25. člena Zakona o davku na dodano vrednost – ZDDV-1-UPB2 (Uradni list RS, št. 10/10 in 85/10). 

Ta določa, da je kraj opravljanja storitev, ki jih prejme davčni zavezanec, ki deluje kot tak, kraj, kjer ima ta davčni zavezanec sedež svoje dejavnosti. Če so te storitve opravljene stalni poslovni enoti davčnega zavezanca, ki ni v kraju, kjer ima sedež svoje dejavnosti, je kraj opravljanja teh storitev kraj, kjer ima ta davčni zavezanec stalno poslovno enoto. Če takega sedeža ali take stalne poslovne enote ni, je kraj opravljanja storitev kraj, kjer ima davčni zavezanec, ki prejme te storitve, stalno oziroma običajno prebivališče. 

Kadar slovenski davčni zavezanec opravi storitev prevoza blaga zavezancu s sedežem izven Slovenije (v drugi državi članici ali v tretji državi), je v skladu z navedenim pravilom kraj obdavčitve storitev izven Slovenije. 

V danem primeru je na podlagi prvega odstavka 25. člena ZDDV-1 kraj obdavčitve prevoza blaga izven Slovenije, zato prevoznik ne obračuna DDV. Storitev ni predmet DDV v Sloveniji.